17
Juliew mi twodri Konyowa Nenedi?
Giragora mi jugiriki mi jukristo uweco wang’ ma pol pi Barnaba giku jakwenda Paulo. Jumaco maeno gibino Juliew ma wotho awotha, gibed giliewo cokri mi rundi ma kwong’a. Pirang’o? Gibed gidieng’ akeca pir umego man gimito nia gibed maber i tipo. Paulo uyero nia etie kud ava ‘nidok kendo man niliewo umego’ pi nineno karam bedo migi. Ebedo ayika ni wotho woth ma bor akeca pi nicidho ketho cwiny umego. (Tic mi Jukwenda 15:36) Tin bende, juliew mwa ma wotho awotha gitie kud ava ma rom.
Gibino niketho cwinywa. Jaliew acel acel mi twodri liewo cokri ma tung’ tung’ ma romo 20 kumeni. Etundo i cokriman wang’ ario kubang’ oro man etimo yenga acel i ie. Umego maeno ku mon migi gicopo konyowa ku lembe ma tung’ tung’ ma gidaru ninwang’u i tic pa Mungu. Gi ii ning’eiri kud aradu man judongo, bende gitie ayika nicidho kudwa i tic mi rweyo lembanyong’a man nikonyowa ku telo wi ponji mwa mi Biblia. Juliew eno gitimo tic mi gwoko rombe pa Mungu karacelo ku judong cokri, giketho yioyic mwa bed tek kinde ma gimio ponji i coko man i coko ma dongo.
Gidieng’ piwa ceke. Juliew mi twodri dieng’ akeca i kum thenge mi tipo mi cokri. Gitimo coko karacelo ku judong cokri man jukony tic pi ning’io i mediri mi cokri man pi nimio igi juk iwi kite ma gicopo timo kudo tic migi maber akeca. Gikonyo juyab yo kara gibed ku matoke maber i tic mi rweyo lembanyong’a man gifoyo nineno kite ma jumanyen ubemondo bende i dilo pa Yehova man kite ma gibemediri kudo i tipo. Umego maeno ceke ng’atuman acel acel miire en gire pi nibedo “jatic wadwa, pi bero mwa.” (2 Jukorinto 8:23) Wacikra nilubo yioyic migi man kite ma gimoko kudo ikum lembe mandha.—Juebrania 13:7.
Juliew mi twodri liewo cokri ma tung’ tung’ pi thelembe makani?
Icopo nwang’u kony nenedi ni kadhu kud i liew migi?
unk luo_Latn luo_Latn luo_Latn luo_Latn luo_Latn luo_Latn